Heerlike werkondervinding by 'n chateau in Frankryk. | SARIE
Jana Reynolds en Zahn Rust	28 Mei 2014
Heerlike werkondervinding by 'n chateau in Frankryk.	deur Phyllis Green
Die lang vertrek onder ons kamer het ses deure – twee glasdeure by die demonstrasie-kombuis, een by die klein kombuisie, een sê 'Atelier' en maak op die trappe oop. Die volgende een is by wat ons 'Die Winkel' noem. Daar is van Louis se skilderye en borde te koop, asook poskaarte van sy kuns en verskeie ander mooi breekware wat op 'n rak teen die een muur gepak is. Dit het ons aan die begin van die seisoen een hele dag gevat om dié plek mooi skoon te maak. Maar ons het dit geniet om op al Louis se tafelversierings af te kom. Die volgende vertrek is ons stoorkamertjie, waarin twee van die drie mure se rakke gepak is met Louis se kuns. Voor die gebou is 'n grasperkie en tuinmeubels. Die grasperk is versier met wit blommetjies. Hardy noem dit onkruid, maar vir my lyk dit soos somer sneeu.
'Haal asem,' sê Louis vir die kunstenaars. 'Onthou, dit is 'n vreugde.' Oeps! Die musiek het stil geraak. Daar draf Louis vinnig en ruil die CD met operamusiek om. Dit voel asof hierdie gebou se dak moet klingel soos die deksel van 'n pot vol vars beet uit die tuin wat ernstig kook om gebottel te word – van al die kuns wat hier uiting kry. Die hele leefstyl hier is kuns."